Ανακοίνωση της Επιτροπής

Απαντήσεις των κρατών μελών στην ετήσια έκθεση του Ελεγκτικού Συνεδρίου για το οικονομικό έτος 1999

(2001/C 316/02)

I. ΕΙΣΑΓΩΓΗ

Σύμφωνα με το άρθρο 276 παράγραφος 3 της συνθήκης και το άρθρο 89 παράγραφος 8 του δημοσιονομικού κανονισμού, ο στόχος της έκθεσης παρακολούθησης της Επιτροπής είναι να παρουσιάσει τα μέτρα που έλαβε προκειμένου να συμμορφωθεί στις παρατηρήσεις του Κοινοβουλίου που συνοδεύουν τις αποφάσεις για τη χορήγηση απαλλαγής και εκείνες αφορούν την εκτέλεση των δαπανών, καθώς και στις παρατηρήσεις που συνοδεύουν τις συστάσεις σχετικά με την απαλλαγή που διατυπώθηκαν από το Συμβούλιο.

Με αφετηρία το Ευρωπαϊκό Συμβούλιο του Δουβλίνου, το 1996, η Επιτροπή ζητεί από τα κράτη μέλη, σύμφωνα με τους στόχους της ΣΕΜ 2000 για χρηστή και αποτελεσματική δημοσιονομική διαχείριση, να παρέχουν πληροφορίες για τα μέτρα που έχουν λάβει συμμορφούμενα με τις παρατηρήσεις που έχει διατυπώσει το Ελεγκτικό Συνέδριο στην ετήσια έκθεσή του και στις ειδικές εκθέσεις. Τα μέτρα αυτά συμπληρώνουν εκείνα που λαμβάνονται από την Επιτροπή.

Η παρούσα έκθεση παρουσιάζει τις απαντήσεις των κρατών μελών στις παρατηρήσεις που διατυπώνονται στην ετήσια έκθεση του Ελεγκτικού Συνεδρίου για το 1999 και περιλαμβάνει αναλυτικές πληροφορίες για τις ενέργειες στις οποίες έχουν προβεί τα κράτη μέλη συμμορφούμενα στις παρατηρήσεις του Ελεγκτικού Συνεδρίου. Κατά το έτος αυτό ζητήθηκε από τα κράτη μέλη να δώσουν έμφαση σε μέτρα που θα εξασφαλίσουν μακροχρόνιες λύσεις στις ελλείψεις που επισημαίνονται στην έκθεση του Συνεδρίου και στη δήλωση αξιοπιστίας. Ο τελικός στόχος της παρούσας έκθεσης είναι να συμβάλλει στη βελτίωση της δημοσιονομικής διαχείρισης των κοινοτικών κονδυλίων.

Στην ετήσια έκθεσή του για το 1999, το Ελεγκτικό Συνέδριο υπενθυμίζει ότι τα κράτη μέλη είναι υπεύθυνα για την καθημερινή διαχείριση του μεγαλύτερου μέρους των πιστώσεων που προέρχονται από τον προϋπολογισμό της Κοινότητας. Προσθέτει ακόμη ότι η ετήσια έκθεση και οι ειδικές εκθέσεις εφιστούν την προσοχή στις σοβαρές και διαρκείς αδυναμίες που παρουσιάζουν τα συστήματα διαχείρισης και ελέγχου των κρατών μελών. Το Δικαστήριο καλεί εξάλλου τα κράτη μέλη να ολοκληρώσουν την εφαρμογή των νέων συστημάτων διαχείρισης και ελέγχου των κοινοτικών πιστώσεων.

Στη σύστασή του σχετικά με την απαλλαγή για το 1999, το Συμβούλιο κάλεσε την Επιτροπή να εντείνει και να ενισχύσει τη διοικητική συνεργασία με τα κράτη μέλη. Τόνισε επίσης την ανάγκη να εκπονήσει η Επιτροπή αποτελεσματικά συστήματα διαχείρισης και παρακολούθησης με στόχο την πρόληψη και να λάβει διαρθρωτικά μέτρα, εφόσον χρειαστεί, σε συνεργασία με τις εθνικές διοικητικές αρχές. Το Κοινοβούλιο τόνισε επίσης ιδιαίτερα το ρόλο που διαδραματίζουν τα κράτη μέλη στην ορθή διαχείριση των κοινοτικών πόρων.

Τα αιτήματα της Επιτροπής προς τα κράτη μέλη διατυπώθηκαν σε τρία μέρη. Το πρώτο περιελάμβανε τις παρατηρήσεις του Συνεδρίου προσδιορίζοντας την ταυτότητα των ενδιαφερόμενων κρατών μελών, το δεύτερο μέρος παρουσίαζε τις γενικές παρατηρήσεις του Συνεδρίου χωρίς να προσδιορίζονται κράτη μέλη, και το τελευταίο μέρος παρουσίαζε τα σφάλματα που καταγράφηκαν από το Συνέδριο στη δήλωση αξιοπιστίας και για τα οποία είναι υπεύθυνα τα κράτη μέλη.

Η πληρότητα και η ποιότητα των απαντήσεων των κρατών μελών ποικίλλει σε μεγάλο βαθμό ανάλογα με το κράτος. Μόνο οι απαντήσεις της Σουηδίας, του Ηνωμένου Βασιλείου, της Γαλλίας και των Κάτω Χωρών μπορούν να θεωρηθούν πλήρεις και υψηλής ποιότητας. Όσον αφορά το πρώτο μέρος, όλα σχεδόν τα κράτη μέλη που προσδιορίζονται στην ετήσια έκθεση απάντησαν στις παρατηρήσεις του Συνεδρίου, ορισμένα όμως δεν απάντησαν σε όλες τις παρατηρήσεις (βλέπε σημεία II, III και IV κατωτέρω). Επτά κράτη δεν απάντησαν καθόλου στο δεύτερο μέρος, δηλαδή στις γενικές παρατηρήσεις του Συνεδρίου όπου δεν αναφέρεται κανένα κράτος μέλος, ενώ και οι απαντήσεις των υπολοίπων χωρών, με μερικές εξαιρέσεις, δεν ήταν πλήρεις. Τέλος, τα περισσότερα από τα κράτη απάντησαν στο τρίτο μέρος που περιλαμβάνει τα σφάλματα που απαριθμούνται από το Συνέδριο στη δήλωση αξιοπιστίας, σε ορισμένες όμως περιπτώσεις δεν δόθηκαν απαντήσεις για όλα τα σφάλματα που αναφέρονται.

Οι απαντήσεις των κρατών μελών στις γενικές παρατηρήσεις του Συνεδρίου στις οποίες δεν προσδιορίζονται τα κράτη μέλη, με ορισμένες εξαιρέσεις, ήταν ανεπαρκείς. Τα περισσότερα κράτη μέλη δεν πρότειναν διορθωτικά διαρθρωτικά μέτρα. Η περιγραφή των διορθωτικών ενεργειών που έχουν ήδη αναληφθεί, που βρίσκονται στο στάδιο της εφαρμογής ή που πρόκειται να εγκριθούν για τα ατομικά σφάλματα, ήταν σε γενικές γραμμές αναλυτική και οι απαντήσεις εποικοδομητικές.

Ορισμένα κράτη μέλη τονίζουν τη σημασία της τήρησης της υποχρέωσης τους για ορθή διαχείριση των κονδυλίων της ΕΕ. Άλλα κράτη εκφράζουν την ανησυχία τους για το υψηλό ποσοστό σφαλμάτων όσον αφορά τις πληρωμές.

Ορισμένα κράτη διατυπώνουν τη στήριξή τους στις βασικές ιδέες υπογραμμίζοντας την πρόταση της Επιτροπής για την αναθεώρηση του δημοσιονομικού κανονισμού ή επισημαίνοντας ότι η αναμόρφωση του εν λόγω κανονισμού πρέπει να ολοκληρωθεί ταχέως με τη συμμετοχή του Ελεγκτικού Συνεδρίου.

Ορισμένα κράτη μέλη ζητούν από το Ελεγκτικό Συνέδριο να κατονομάζει τα κράτη μέλη στην ετήσια έκθεσή του. Άλλα κράτη ασκούν κριτική για την άρνηση του Συνεδρίου να παράσχει συγκεκριμένα στοιχεία για το ποσοστό των σφαλμάτων.

Η παρούσα έκθεση παρουσιάζει εκτεταμένη ανάλυση των σφαλμάτων στη δήλωση αξιοπιστίας (μέρος II), μια επιλογή από τις απαντήσεις που έστειλαν τα κράτη μέλη στην ετήσια έκθεση του Ελεγκτικού Συνεδρίου για το 1999 όσον αφορά τους ίδιους πόρους, την κοινή γεωργική πολιτική και τις διαρθρωτικές ενέργειες (μέρη III, IV και V) και ορισμένα συμπεράσματα (μέρος VI). Η επιλογή των θεμάτων έγινε σε συνάρτηση με τη σημασία των παρατηρήσεων του Συνεδρίου και το γενικό συμφέρον. Τα κράτη μέλη που αναφέρονται συχνότερα στο παρόν έγγραφο δεν είναι εκείνα που παρουσιάζουν τον υψηλότερο βαθμό σφαλμάτων αλλά εκείνα που συμμετείχαν ενεργά στις απαντήσεις στην ετήσια έκθεση του Συνεδρίου. Η αναφορά στην παράγραφο της ετήσιας έκθεσης του 1999 γίνεται με πλάγια γράμματα.

II. ΑΝΑΛΥΣΗ ΤΩΝ ΣΦΑΛΜΑΤΩΝ ΣΤΗ ΔΗΛΩΣΗ ΑΞΙΟΠΙΣΤΙΑΣ

α) Ανάλυση των σφαλμάτων από την Επιτροπή

Το Συνέδριο, στη δήλωση αξιοπιστίας, διατύπωσε αρνητική γνώμη όσον αφορά τις πληρωμές και θετική γνώμη (με ορισμένες επιφυλάξεις) όσον αφορά τις αναλήψεις υποχρεώσεων, τα έσοδα και την αξιοπιστία των λογαριασμών. Η ανάλυση που ακολουθεί αφορά μόνο τα σφάλματα στις πληρωμές και βασίζεται στα δεδομένα που παρασχέθηκαν από το Ελεγκτικό Συνέδριο.

Το Συνέδριο επεσήμανε συνολικά 85 εικαζόμενα σφάλματα στις πληρωμές. Τα εν λόγω σφάλματα αφορούν κατά κύριο λόγο τα διαρθρωτικά ταμεία και το ΕΓΤΠΕ-τμήμα Εγγυήσεων η διαχείριση του οποίου ασκείται από τα κράτη μέλη για λογαριασμό της Επιτροπής. Το Συνέδριο έκρινε ότι τα κράτη μέλη ήταν υπεύθυνα για 78 από τα εν λόγω σφάλματα ή για το 84 % της εικαζόμενης αξίας και η Επιτροπή για τα υπόλοιπα. 22 από τα σφάλματα, ή το 30 % της αξίας, επισημάνθηκαν από την Επιτροπή ή/και τα κράτη μέλη.

Ενώ από τα ανωτέρω προκύπτει ανάγκη βελτίωσης των συστημάτων διαχείρισης και ελέγχου στα κράτη μέλη, είναι επίσης σημαντικό να υπογραμμιστεί ότι, όπως διευκρινίζει το Ελεγκτικό Συνέδριο, στις περιπτώσεις που τα σφάλματα επισημαίνονται στο επίπεδο του τελικού δικαιούχου, δεν επηρεάζεται στην πράξη το ποσό που καταβάλλεται από τα κοινοτικά κονδύλια στα κράτη μέλη, στο πλαίσιο των διαρθρωτικών ταμείων.

Το Συνέδριο επεσήμανε 40 σφάλματα κατανεμημένα σε έντεκα κράτη μέλη, που έχουν σχέση με το ΕΓΤΠΕ-τμήμα Εγγυήσεων και καλύπτουν περίπου το 28 % της απόλυτης συνολικής αξίας. Από τα σφάλματα αυτά 27, ή το 59 % της απόλυτης αξίας, εντοπίζονται στον τελικό δικαιούχο και έντεκα, ή το 28 % της αξίας, στις αρχές των κρατών μελών. Εκ των σφαλμάτων αυτών δύο ήταν αρνητικής αξίας, δηλαδή αφορούσαν ανεπαρκείς πληρωμές. Πολλά σφάλματα αφορούσαν περιορισμένης σημασίας υπερβολικές δηλώσεις όσον αφορά εκτάσεις ή ζώα οι οποίες ήταν επιλέξιμες για ενίσχυση. Ένα σφάλμα που αντιπροσωπεύει το 11 % της συνολικής αξίας των σφαλμάτων στο πλαίσιο του ΕΓΤΠΕ-τμήμα Εγγυήσεων, αφορούσε τη μη επιβολή του οφειλόμενου συμπληρωματικού φόρου λόγω υπέρβασης των ποσοστώσεων γάλακτος. Η Επιτροπή ήταν υπεύθυνη για δυο σφάλματα που αντιπροσωπεύουν περίπου το 14 % της συνολικής αξίας.

Όσον αφορά τα διαρθρωτικά ταμεία το Συνέδριο επεσήμανε 30 σφάλματα σε εννέα κράτη μέλη που αντιστοιχούν περίπου στο 62 % της συνολικής αξίας και το ήμισυ εξ αυτών οφείλεται σε μη επιλέξιμες δαπάνες που περιλήφθηκαν στις αιτήσεις. Περίπου τα μισά από τα λάθη που αντιπροσωπεύουν το 52 % περίπου της αξίας, εντοπίστηκαν στο επίπεδο του τελικού δικαιούχου. Το Συμβούλιο απέδωσε στην Επιτροπή δυο σφάλματα που αντιπροσωπεύουν περίπου το 16 % της συνολικής αξίας ενώ τα υπόλοιπα σφάλματα (14, ή το 32 % της συνολικής αξίας) αποδίδονται στις διοικητικές αρχές των κρατών μελών. Συνολικά, λίγο λιγότερο από τα δυο τρίτα των σφαλμάτων σε σχέση με την αξία αφορούν το Ευρωπαϊκό Ταμείο Περιφερειακής Ανάπτυξης και το Ταμείο Συνοχής, ενώ τα περισσότερα από τα υπόλοιπα αφορούν το Ευρωπαϊκό Κοινωνικό Ταμείο.

Η δειγματοληπτική προσέγγιση που εφαρμόστηκε από το Συνέδριο στη δήλωση αξιοπιστίας επιλέχθηκε προκειμένου να του δώσει τη δυνατότητα να σχηματίσει γνώμη επί του συνόλου του προϋπολογισμού. Αυτό σημαίνει ότι ορισμένα κράτη μέλη μπορεί να υποεκπροσωπούνται ή να υπερεκπροσωπούνται στο δείγμα που επιλέχθηκε σε σύγκριση με το συνολικό αριθμό και την αξία των πράξεων που τα αφορά. Συνεπώς, τα αποτελέσματα της δήλωσης αξιοπιστίας (DAS) δεν μπορούν να θεωρηθούν αντιπροσωπευτικά της ποιότητας των επί μέρους προγραμμάτων ή δραστηριοτήτων ούτε των συστημάτων ελέγχου και διαχείρισης των κρατών μελών.

β) Απαντήσεις των κρατών μελών στα σφάλματα

Τα περισσότερα από τα κράτη μέλη αποδέχονται στις απαντήσεις στην Επιτροπή τα σφάλματα που τους αποδίδονται στη δήλωση αξιοπιστίας και εξηγούν τα μέτρα που έχουν λάβει. Σε σημαντικό αριθμό απαντήσεων όμως απορρίπτονται τα επιχειρήματα του Συνεδρίου. Οι πιο συχνά παρουσιαζόμενες καταστάσεις είναι οι ακόλουθες:

- το κράτος μέλος διαφωνεί με την ερμηνεία που δίνει στον κανονισμό το Συνέδριο,

- σε ορισμένες περιπτώσεις το κράτος μέλος συμφωνεί με τη φύση του σφάλματος αλλά διαφωνεί με τον ποσοτικό προσδιορισμό του από το Συνέδριο· ορισμένα κράτη διαφωνούν ακόμη και με τη φύση του ίδιου του σφάλματος,

- το κράτος μέλος δεν ερμηνεύει τα γεγονότα κατά τον ίδιο τρόπο με το Συνέδριο,

- το κράτος μέλος αμφισβητεί τη μεθοδολογία που χρησιμοποιήθηκε από το Συνέδριο.

Σε ορισμένες περιπτώσεις τα κράτη μέλη δεν έδωσαν καμία απάντηση στα σφάλματα που επισημάνθηκαν από το Συνέδριο στη δήλωση αξιοπιστίας.

III. ΙΔΙΟΙ ΠΟΡΟΙ (κεφάλαιο 1 της ετήσιας έκθεσης 1999)

- Το Συνέδριο επικρίνει τη χρησιμοποίηση από τα κράτη μέλη δυο διαφορετικών εθνικών συστημάτων λογαριασμών, το ESA 79 και το ESA 95, για τον υπολογισμό του πόρου ΑΕΠ. Το Συνέδριο είχε παρατηρήσει σε προηγούμενες εκθέσεις ότι το ESA 79 δεν παρέχει το ίδιο αξιόπιστη εικόνα με το ESA 95 για την πραγματική ικανότητα των κρατών μελών να συνεισφέρουν στον προϋπολογισμό (σημεία 1.33-1.35).

Η Γαλλία απάντησε ότι η απόφαση για τους ίδιους πόρους που εκδόθηκε από το Συμβούλιο στις 29 Σεπτεμβρίου 2000, απαιτεί τη χρησιμοποίηση του ESA 95 για τον υπολογισμό του πόρου ΑΕΠ και συνεπώς καλύπτει τις απαιτήσεις του Συνεδρίου. Ωστόσο, θα τεθεί σε ισχύ αφού πρώτα κυρωθεί από όλα τα κράτη μέλη.

Το Ηνωμένο Βασίλειο συμφωνεί με το Συνέδριο και επισημαίνει ότι πρότεινε την ταχεία εφαρμογή του ESA 95 για τον υπολογισμό του ΑΕΠ, λύση που θα περιόριζε τους κινδύνους που συνδέονται με το ESA 79 και οι οποίοι υπογραμμίστηκαν από το Ελεγκτικό Συνέδριο.

Οι Σουηδικές αρχές εκτιμούν ότι η χρησιμοποίηση δυο διαφορετικών εθνικών συστημάτων λογαριασμών αποτελεί φυσική συνέπεια της ανάγκης να διασφαλιστεί ότι η εισαγωγή του ESA 95 δεν θα οδηγήσει ακούσια στη διάθεση περισσότερων πόρων στον προϋπολογισμό της Κοινότητας. Η νέα απόφαση για τους ίδιους πόρους επιβεβαιώνει ότι τα ποσά ΑΕΠ δεν πρέπει να μεταβάλλουν την εξισορρόπηση των πόρων. Μόλις επικυρωθεί η νέα απόφαση για τους ίδιους πόρους από όλα τα κράτη μέλη, το ESA 79 θα αντικατασταθεί από το ESA 95.

- Το Συνέδριο επικρίνει τόσο την αξιοπιστία όσο και τη φύση της χωριστής λογιστικής (λογιστική B). Τα κράτη μέλη πρέπει να καταχωρούν στη λογιστική Β βεβαιωθέντες δασμούς οι οποίοι δεν έχουν ακόμη εισπραχθεί και για τους οποίους δεν έχει συσταθεί καμία ασφάλεια. Οφείλουν ακόμη να καταχωρούν στη λογιστική Β βεβαιωθέντες δασμούς για τους οποίους έχει συσταθεί εγγύηση αλλά αποτελούν αντικείμενο αμφισβήτησης και ενδεχομένως, μετά τη ρύθμιση της αντιδικίας μπορεί να υποστούν μεταβολές. Το Συνέδριο επισημαίνει την αποτυχία των κρατών μελών να συμμορφωθούν με τις απαιτήσεις για καταχώρηση των δασμών στη λογιστική Β (σημεία 1.12-1.15). Το Συμβούλιο, στις συστάσεις του για την απαλλαγή 1999, κάλεσε την Επιτροπή να συνεχίσει τις προσπάθειές της για τη βελτίωση της αξιοπιστίας όσον αφορά τη λογιστική Β, σε στενή συνεργασία με τα κράτη μέλη.

Η Γαλλία απάντησε ότι σκοπεύει να αλλάξει τις διαδικασίες λογιστικής καταχώρησης προσαρμοζόμενη με τις επιθυμίες των κοινοτικών αρχών και έχει ήδη πραγματοποιήσει ορισμένα βήματα. Η Επιτροπή έχει ενημερωθεί για τις επελθούσες μεταβολές.

Η Ιταλία θεωρεί ότι στις περισσότερες περιπτώσεις οι εν λόγω ανωμαλίες παρουσιάζονται λόγω της τήρησης του χωριστού λογαριασμού εγγράφως, πράγμα το οποίο σημαίνει ότι η πιθανότητα σφάλματος είναι μεγαλύτερη από ότι στην περίπτωση του μηχανοργανωμένου χωριστού λογαριασμού. Η Ιταλία επισημαίνει ότι η μηχανοργάνωση των τριμηνιαίων λογαριασμών για τους ιδίους πόρους στην Ιταλία βρίσκεται στο στάδιο της ολοκλήρωσής της και αναμένεται να τεθεί σε εφαρμογή κατά το πρώτο τρίμηνο του τρέχοντος έτους.

Οι Ιρλανδικές αρχές απάντησαν ότι αναγνώριζαν πάντα την ανάγκη για τη σωστή τήρηση του χωριστού λογαριασμού και ότι καταβάλλουν διαρκή προσπάθεια για να το επιτύχουν.

- Το Συνέδριο ζητεί ακόμη από την Επιτροπή να απαιτεί από τα κράτη μέλη να υποβάλλουν διεξοδικότερη ανάλυση σχετικά με τα υπόλοιπα στη λογιστική Β. Η ανάλυση αυτή θα χρησίμευε ως βάση για να εμφανίζονται στις δημοσιονομικές καταστάσεις τα ποσά που εκτιμούνται ότι θα ανακτηθούν και για να βελτιωθεί η διαχείριση του χρέους. Μια τέτοια αντιμετώπιση θα ήταν προτιμότερη από τη διαδικασία που ακολουθήθηκε το 1999 από την Επιτροπή και αφορούσε την πρόβλεψη κατά 100 % (σημείο 1.16)

Η Σουηδία απάντησε ότι η λογιστική μέθοδος που είναι γενικά αποδεκτή για την αξιολόγηση των οφειλών συνίσταται στην εγγραφή των αμφισβητούμενων οφειλών ως ποσών των οποίων δεν αναμένεται η είσπραξη. Κατά την έννοια αυτή, η πραγματοποίηση πρόβλεψης κατά 100 % του ποσού δεν είναι συνεπώς απαραίτητα λανθασμένη, εφόσον το ποσό προς είσπραξη μπορεί να υπολογιστεί ως μηδενικό, όμως η μέθοδος αυτή δεν είναι ορθή, εάν, όπως πιστεύει η Επιτροπή, υπάρχει έλλειψη πληροφόρησης σχετικά με το περιεχόμενο της λογιστικής Β που αποτελεί τη βάση για την αξιολόγηση. Εάν ισχύει αυτό, η σύσταση του Ελεγκτικού Συνεδρίου να πραγματοποιείται διεξοδικότερη ανάλυση των υπολοίπων της λογιστικής Β είναι ενδεχομένως θεμελιωμένη. Η Σουηδία εκτιμά ότι η καλύτερη λύση θα ήταν να χρησιμοποιηθεί ένας συνδυασμός των ατομικών εκτιμήσεων και των αριθμητικών στοιχείων που αφορούν την είσπραξη. Κατά τον υπολογισμό της πρόβλεψης θα πρέπει να είναι δυνατή η πραγματοποίηση ατομικών αξιολογήσεων ξεχωριστών θέσεων στη λογιστική Β που αντιπροσωπεύουν πολύ σημαντικό συνολικό ποσό. Για παράδειγμα, οι οφειλές μόλις πέντε παραγόντων αντιπροσωπεύουν το 70 % του συνολικού υπολοίπου της Σουηδίας στη λογιστική. Για το υπόλοιπο 30 % που αφορά εκατοντάδες παράγοντες, θα ήταν ιδιαίτερα περίπλοκο και χρονοβόρο να πραγματοποιηθούν ατομικές εκτιμήσεις.

- Το Δικαστήριο διαπίστωσε ότι η καθυστερημένη διαβίβαση, το 1999, από πολλά κράτη μέλη έγκυρων φορολογικών βάσεων για τον πόρο ΑΕΠ μείωσε το διαθέσιμο χρόνο για τους ελέγχους που πραγματοποιεί η Επιτροπή (σημείο 1.21).

Η Γαλλία καταβάλλει προσπάθεια να τηρήσει τις προθεσμίες διαβίβασης των δεδομένων για το 2000 και για τα προηγούμενα έτη.

Κατά την άποψη των σουηδικών αρχών, είναι σημαντικό να αποστέλλουν τα κράτη μέλη τις ετήσιες φορολογικές βάσεις του ΑΕΠ εγκαίρως προκειμένου να αφήνουν περισσότερο χρόνο στην Επιτροπή για τον έλεγχό της και συνεπώς για την εξασφάλιση μεγαλύτερης συγκρισιμότητας μεταξύ των κρατών μελών.

- Το Συνέδριο θεωρεί ότι η εφαρμογή της μεθοδολογίας που χρησιμοποιείται από δυο κράτη μέλη για τη σύγκριση της ενδιάμεσης κατανάλωσης, όσον αφορά τους πόρους ΦΠΑ, πρέπει να εφαρμοστεί από όλα τα υπόλοιπα κράτη, αφού γίνουν οι απαιτούμενες τροποποιήσεις και βελτιώσεις. Ο στόχος της μεθόδου που αναφέρεται στην έκθεση του Συνεδρίου είναι μέσα από τη σύγκριση των πληροφοριών από τις δηλώσεις ΦΠΑ με στοιχεία από άλλες στατιστικές πηγές, να επισημαίνονται οι οικονομικοί τομείς στους οποίους πρέπει να αναμένονται σημαντικές απάτες όσον αφορά το ΦΠΑ. Η μέθοδος αυτή, κατά την άποψη του Συνεδρίου, αποδείχθηκε πειστική από πρακτική πλευρά ακόμη και στις περιπτώσεις όπου κρίθηκαν αναγκαίες ορισμένες τροποποιήσεις λόγω των ιδιαιτεροτήτων των διαθέσιμων στοιχείων (σημεία 1.65-1.72). Στο πλαίσιο αυτό, το Συμβούλιο, στη σύστασή του για την απαλλαγή 1999, εξέφρασε την ανησυχία του σχετικά με την καταπολέμηση της απάτης στον τομέα του ΦΠΑ και χαιρέτησε κάθε πρωτοβουλία που θα συμβάλλει στην ανάπτυξη αποτελεσματικών μέσων για την επίτευξη του στόχου αυτού. Προσέθεσε ακόμη ότι η εξέταση μιας μεθοδολογίας που θα προχωρούσε σε περαιτέρω ανάλυση του κινδύνου στον τομέα του ΦΠΑ, όπως προτείνει και το Συνέδριο στην ετήσια έκθεσή του, θα μπορούσε να αναληφθεί από τη Συμβουλευτική Επιτροπή ίδιων Πόρων (ΣΕΙΠ).

Η Γαλλία απάντησε ότι το θέμα αυτό πρέπει να συζητηθεί στη συμβουλευτική επιτροπή ίδιων πόρων (ΣΕΙΠ) αλλά πρόσθεσε ότι η προτεινόμενη νέα διαδικασία δεν πρέπει να αυξήσει το φόρτο εργασίας για τις εθνικές αρχές που είναι υπεύθυνες για τον υπολογισμό της βάσης ΦΠΑ. Κατά την άποψη των γαλλικών αρχών, ο μεγαλύτερος φόρτος εργασίας ενδέχεται να αυξήσει περαιτέρω τις προθεσμίες διαβίβασης των στοιχείων στην Επιτροπή γεγονός που επισημαίνεται επίσης από το Συνέδριο. Η μέθοδος που χρησιμοποιεί η Γαλλία από το 1993 για την καταπολέμηση των ενδοκοινοτικών απατών σε βάρος του ΦΠΑ είναι η σύγκριση των στατιστικών και των φορολογικών δεδομένων.

Η Αυστρία διατύπωσε αρνητική άποψη για την προτεινόμενη μέθοδο. Ισχυρίζεται ότι η ποιότητα των δεδομένων που ζητούνται στο πλαίσιο της εν λόγω μεθόδου ποικίλλει και ότι δεν θα μπορούσαν να εξαχθούν βάσιμα συμπεράσματα σχετικά με την απάτη όσον αφορά τον ΦΠΑ ή τον επιβληθέντα κατά το προηγούμενο στάδιο φόρο σε επιμέρους τομείς δραστηριότητας, τα οποία θα βασίζονται σε σύγκριση αριθμητικών στοιχείων από στατιστικές πηγές (εθνικοί λογαριασμοί) και φορολογικές πηγές.

Οι ολλανδικές αρχές υιοθετούν μια προσεκτική προσέγγιση. Εκτιμούν ότι πριν ληφθεί απόφαση πρέπει να εξεταστούν τα αποτελέσματα των συνεχιζόμενων ερευνών στον εν λόγω τομέα.

Η Σουηδία εκτιμά ότι πρέπει να ληφθεί υπόψη η μέθοδος στην οποία αναφέρεται το Ελεγκτικό Συνέδριο. Πιστεύει όμως ότι προκειμένου να εφαρμοστεί αποτελεσματικά η μεθοδολογία, πρέπει να δοθεί απάντηση σε ορισμένα ερωτήματα που αφορούν τη δομή του στατιστικού συστήματος.

IV. ΚΟΙΝΗ ΓΕΩΡΓΙΚΗ ΠΟΛΙΤΙΚΗ (Κεφάλαιο 2 της ετήσιας έκθεσης 1999)

- Το Συνέδριο επισημαίνει ότι, σε επίπεδο κρατών μελών, τα κύρια τυπικά σφάλματα που εντοπίστηκαν αντιστοιχούν σε ελλείψεις όσον αφορά τη διενέργεια των προβλεφθέντων ελέγχων. Για παράδειγμα, το Συνέδριο επικρίνει το γεγονός ότι στη Γαλλία και τη Φινλανδία το κατώτατο ποσοστό επιτοπίων ελέγχων για τις ενισχύσεις δεν αυξανόταν πάντα όταν ο αριθμός των σφαλμάτων που είχαν εντοπιστεί κατά την πρώτη εξέταση των φακέλων είχε αποδειχθεί υπερβολικά υψηλός και υπογραμμίζει ότι αυτό αντίκειται στις διατάξεις του κανονισμού της Επιτροπής (ΕΟΚ) αριθ. 3887/92 (σημείο 2.34).

Η Γαλλία εκτιμά ότι στις περιπτώσεις που διαπιστώνεται σημαντικός αριθμός ανωμαλιών κατά τους επιτοπίους ελέγχους αυτό δε συνεπάγεται απαραίτητα κακή διαχείριση ή απάτη, αλλά είναι ενδεικτικό της αξιοπιστίας και της καταλληλότητας του συστήματος ανάλυσης κινδύνου και των κριτηρίων επιλογής που χρησιμοποιούνται σε περιφερειακό επίπεδο. Οι γαλλικές αρχές επισημαίνουν ότι τα ποσοστά των ελέγχων ανά διοικητικό διαμέρισμα για το 1999 καθορίστηκαν με βάση το έγγραφο εργασίας της Επιτροπής στο οποίο διατυπώνεται η διττή προσέγγιση που βασίζεται σε δύο κριτήρια: το ποσοστό των ανωμαλιών και η έκταση της περιοχής όπου εντοπίζονται οι εν λόγω ανωμαλίες. Σύμφωνα με το έγγραφο αυτό η κατάσταση στα διοικητικά διαμερίσματα όπου πραγματοποιήθηκε ο έλεγχος, στο πλαίσιο της δήλωσης αξιοπιστίας για το 1999, δεν αιτιολογεί αύξηση του ποσοστού.

Κατά την άποψη των φινλανδικών αρχών, δεν έχει πραγματοποιηθεί τυπικό λάθος, σε αντίθεση με ό,τι αναφέρεται στην ετήσια έκθεση. Κατά την εκτίμηση των αρχών τα ποσοστά για τους ελέγχους καθορίστηκαν όπως προβλέπεται στο έγγραφο εργασίας της Επιτροπής.

- Το Συνέδριο διαπιστώνει ότι οι μεταφορές μεταξύ πιστώσεων του ΕΓΤΠΕ είναι ιδιαίτερα πολυάριθμες και προσθέτει ότι ο αριθμός των μεταφορών επηρεάζεται από την κυμαινόμενη ποιότητα των προβλέψεων των κρατών μελών. Κατά την άποψη του Συνεδρίου οι προβλέψεις αυτές θα μπορούσαν να βελτιωθούν επιβάλλοντας αυστηρότερες προθεσμίες στα κράτη μέλη για την υποβολή των προβλέψεων και θεσπίζοντας ένα αυστηρότερο σύστημα παρακολούθησής τους. Πιστεύει ότι η Επιτροπή και τα κράτη μέλη πρέπει να βελτιώσουν την ποιότητα των προβλέψεων, τόσο όσον αφορά τα έσοδα όσο και τις δαπάνες (σημείο 2.20). Το Συμβούλιο, στη σύστασή του για την απαλλαγή 1999, κάλεσε τα κράτη μέλη να συντομεύσουν τις διαδικαστικές προθεσμίες και τις προθεσμίες διαβίβασης των απαιτούμενων πληροφοριών.

Η Σουηδία δεν κρίνει αναγκαία τη λήψη περαιτέρω μέτρων για τη βελτίωση των προβλέψεων του προϋπολογισμού για τις γεωργικές δαπάνες, πέραν των βελτιώσεων που έχουν ήδη πραγματοποιηθεί.

Οι ολλανδικές αρχές διατύπωσαν τη συμφωνία τους με τα συμπεράσματα της μελέτης που διεξήγε η Επιτροπή σχετικά με την αξιοπιστία των προβλέψεων των κρατών μελών. Η μελέτη αυτή απέδειξε πόσο δύσκολη θα ήταν η βελτίωση των προβλέψεων, εκτός από τις περιπτώσεις των συνοδευτικών μέτρων και της αγροτικής ανάπτυξης.

- Το Ελεγκτικό Συνέδριο αναφέρεται στα προβλήματα που επισημαίνονται στην ειδική έκθεση 4/98 σχετικά με τις εισαγωγές βουτύρου από τη Νέα Ζηλανδία. Το εν λόγω βούτυρο μπορεί, υπό ορισμένες προϋποθέσεις, να εισαχθεί με προτιμησιακό συντελεστή. Στο παρελθόν ανέκυψαν ορισμένα προβλήματα στην Ευρωπαϊκή Ένωση λόγω του ότι το εν λόγω βούτυρο δε φαινόταν να πληροί τους προβλεπόμενους όρους. Το Ελεγκτικό Συνέδριο θεωρεί ότι δεν έχουν ληφθεί τα κατάλληλα μέτρα σε ορισμένες χώρες (σημεία 2.113-2.129).

Οι Κάτω Χώρες επισημαίνουν ότι οι ολλανδικές τελωνειακές αρχές διαπίστωσαν ότι η περιεκτικότητα σε λιπαρές ουσίες δεν ήταν σύμφωνη με τα προβλεπόμενα από το νόμο και υπέβαλαν προσφυγή στη βάση αυτή. Προσέθεσαν εξάλλου ότι οι νομικές διαδικασίες δεν έχουν ακόμη ολοκληρωθεί.

Το Ηνωμένο Βασίλειο αποδέχεται ότι με τους κατάλληλους φυσικούς ελέγχους θα είχαν επισημανθεί οι παρατυπίες σε προγενέστερο στάδιο, αλλά κατά την άποψή του το κύριο σημείο είναι ότι δεν υπήρξε απώλεια εισοδήματος για τον κοινοτικό προϋπολογισμό ούτε και σημαντικά έξοδα στο πλαίσιο των κοινοτικών κονδυλίων. Το Ηνωμένο Βασίλειο θεωρεί ότι οι βρετανικές τελωνειακές αρχές ενήργησαν ταχέως για τον υπολογισμό των ποσών των καθυστερημένων οφειλών (250 εκατομμύρια λίρες στερλίνες) και για να λάβουν τα απαιτούμενα μέτρα για την είσπραξη των οφειλόμενων ποσών από τις εταιρείες οφειλέτες.

- Το Συνέδριο κατηγορεί ορισμένα κράτη μέλη ότι συνεχίζουν να παρουσιάζουν πολλές καθ´' υπέρβαση δηλώσεις, συχνά ήσσονος σημασίας, που αφορούν τις επιλέξιμες προς ενίσχυση γεωργικές εκτάσεις και τον αριθμό των ζώων για πριμοδότηση (σημείο 2.26).

Οι αρχές της Δανίας απορρίπτουν την κριτική αυτή και επισημαίνουν ότι το δανικό σύστημα καταχώρησης αγροτεμαχίων και οι σχετικές ρυθμίσεις για τη διαχείριση των περιπτώσεων που αφορούν τις ενισχύσεις με βάση τις εκτάσεις της γης, έχει αναγνωριστεί ότι λειτουργεί ομαλά. Ισχυρίζονται επίσης ότι το σύστημα αυτό έχει υιοθετηθεί από άλλες χώρες και από την Επιτροπή ως υποδειγματικό.

Το Ηνωμένο Βασίλειο αποδέχεται τα σχόλια του Συνεδρίου και εξηγεί ότι έχει πραγματοποιήσει σημαντικές βελτιώσεις στο διοικητικό του σύστημα οι οποίες πιστεύει ότι θα συμβάλουν στον περιορισμό των σφαλμάτων που επισημάνθηκαν.

- Το Συνέδριο αμφισβητεί το ποσοστό δημοσιονομικής διόρθωσης (2 %) που εφαρμόστηκε στη Γαλλία για τις δαπάνες που αφορούν τις ενισχύσεις για τις εκτάσεις κατά το έτος εμπορίας 1994· κατά την άποψή του, η Επιτροπή έπρεπε να είχε εφαρμόσει ποσοστό 5 % (σημεία 2.50-51).

Οι γαλλικές αρχές αμφισβητούν ακόμη και τον κατ' αποκοπή συντελεστή του 2 % που εφαρμόστηκε από την Επιτροπή στο πλαίσιο της διόρθωσης. Έχουν προσφύγει για ακύρωση ενώπιον του Δικαστηρίου των Ευρωπαϊκών Κοινοτήτων με το αιτιολογικό ότι η διόρθωση είναι δυσανάλογη προς την παρατυπία η οποία δεν υποσκάπτει τους στόχους της κοινοτικής νομοθεσίας.

- Το Δικαστήριο αμφισβητεί επίσης το ποσοστό δημοσιονομικής διόρθωσης (2 %) που εφαρμόστηκε στην Ελλάδα. Επισημαίνει ότι στον τομέα των αροτρέων καλλιεργειών, οι απαιτούμενοι διασταυρωμένοι έλεγχοι πραγματοποιήθηκαν στην εν λόγω χώρα μόνο έπειτα από τη διενέργεια της πληρωμής· αυτό θα έπρεπε να εκληφθεί ως αδυναμία που επηρεάζει τους βασικούς ελέγχους και συνεπάγεται διόρθωση 5 % (σημείο 2.52).

Οι ελληνικές αρχές απορρίπτουν την κριτική του Συνεδρίου και απαντούν ότι οι απαιτούμενο διασταυρωμένοι έλεγχοι διεξήχθησαν την προβλεπόμενη χρονική στιγμή και με την απαιτούμενη συχνότητα όπως αναγνωρίζεται τόσο από τις υπηρεσίες της Επιτροπής όσο και από τις εθνικές υπηρεσίες και ότι καταβάλλονται συνεχείς προσπάθειες για τη βελτίωσή τους.

- Στο Συνέδριο επικρίνει το γεγονός ότι ο έλεγχος περιφερειακής υπηρεσίας στη Σουηδία κατέδειξε ότι η κλίμακα κατανομής των γενικών εξόδων που χρησιμοποιήθηκε είχε ως αποτέλεσμα να κατανέμεται στα σχέδια που συγχρηματοδοτεί η Ένωση μεγαλύτερο μερίδιο γενικών εξόδων από το μερίδιο που κατανέμεται στα σχέδια που χρηματοδοτεί η Σουηδία αποκλειστικά (σημείο 2.38).

Η Σουηδία αμφισβητεί την κριτική και απαντά ότι τα σχέδια που χρηματοδοτούνται από την ΕΕ στο πλαίσιο της εν λόγω υπηρεσίας διέπονται από αρκετά λεπτομερείς κανονιστικές ρυθμίσεις σε σχέση με πολλούς άλλους τομείς δραστηριοτήτων της υπηρεσίας. Η αύξηση της οικονομικής επιβάρυνσης οφείλεται στο αίτημα της διεύθυνσης να προβλεφθεί περισσότερος χρόνος για το σχέδιο της ΕΕ. Αυτό εξηγεί την κατανομή των εξόδων που επεσήμανε το Ελεγκτικό Συνέδριο.

- Το Συνέδριο επισημαίνει ότι στην Ελλάδα ορισμένες ενώσεις συνεταιρισμών προβαίνουν σε αυθαίρετες κρατήσεις επί του ποσού της ενίσχυσης που καταβάλλεται για το ελαιόλαδο, τον καπνό και την παραγωγή βάμβακος (σημεία 2.27 και 2.29).

Οι ελληνικές αρχές αναγνωρίζουν το γεγονός αλλά ισχυρίζονται ότι την περίοδο που πραγματοποιήθηκαν οι πληρωμές, οι κοινοτικές κανονιστικές ρυθμίσεις δεν προέβλεπαν ρητά την καταβολή ολόκληρου του ποσού στους δικαιούχους. Στη συνέχεια, με την έκδοση του κανονισμού (ΕΚ) αριθ. 1259/1999 ο οποίος τέθηκε σε ισχύ την 1η Ιανουαρίου 2000, άρθηκαν όλες οι αμφιβολίες όσον αφορά την απαγόρευση των παρακρατήσεων από τις κοινοτικές επιχορηγήσεις. Κατά συνέπεια, το Υπουργείο Γεωργίας ανακοίνωσε ρυθμίσεις βάσει των οποίων οι πληρωμές πραγματοποιούνται άμεσα στους δικαιούχους.

V. ΔΙΑΡΘΡΩΤΙΚΕΣ ΕΝΕΡΓΕΙΕΣ (κεφάλαιο 3 της ετήσια έκθεσης 1999)

- Το Συνέδριο επισημαίνει ότι όσον αφορά το στόχο 2 κατά την περίοδο 1994-1996 σημειώθηκαν σημαντικές καθυστερήσεις στο κλείσιμο των προγραμμάτων (σημεία 3.30-32). Στη σύστασή του για την απαλλαγή 1999, το Συμβούλιο επισημαίνει ότι πρέπει να δοθεί ιδιαίτερη προσοχή στην εποπτεία και τον έλεγχο κατά το κλείσιμο των προγραμμάτων.

Η Γαλλία απάντησε ότι ο νέος κανονισμός των διαρθρωτικών ταμείων ορίζει προθεσμίες εντός των οποίων τα ποσά που δεσμεύονται σε ενέργειες και για τα οποία δεν έχουν υποβληθεί από τα κράτη μέλη οριστικές αιτήσεις πληρωμής, θα αποδεσμεύονται. Οι προθεσμίες είναι η 31η Μαρτίου 2001 για τα προγενέστερα του 1994 προγράμματα, και η 31η Μαρτίου 2003 για τα προγράμματα από το 1994 έως το 1999.

Το Ηνωμένο Βασίλειο συμφωνεί ότι είναι σημαντικό να κλείσουν ταχέως τα παλαιότερα προγράμματα. Ωστόσο, σε ορισμένες περιπτώσεις χρειάστηκε περισσότερος από τον αναμενόμενο χρόνο για να επιλυθούν σημαντικά χρηματοοικονομικά θέματα με τους αιτούντες.

- Το Συνέδριο θεωρεί ότι ο αριθμός των ανωμαλιών που διαπιστώθηκαν στις δηλώσεις δαπανών που συγχρηματοδοτεί η Κοινότητα εξακολουθεί να είναι υψηλός. Επισημαίνει ότι το σύνολο σχεδόν των ουσιαστικών σφαλμάτων στις πληρωμές που πλήττουν άμεσα τη νομιμότητα και την κανονικότητα των υποκείμενων πράξεων εντοπίστηκαν στα κράτη μέλη, στο επίπεδο των τελικών δικαιούχων (σημεία 3.42 και 3.43). Στη σύστασή του για την απαλλαγή 1999, το Συμβούλιο αναγνωρίζει τη σημασία της αποτελεσματικής εφαρμογής των διατάξεων που προβλέπει ο κανονισμός (ΕΚ) αριθ. 2064/97 με σκοπό την ενίσχυση των διατάξεων για τους δημοσιονομικούς ελέγχους που διεξάγονται από τα κράτη μέλη και των πρωτοκόλλων που έχουν συναφθεί μεταξύ των εθνικών υπηρεσιών ελέγχου και της Επιτροπής. Επιπλέον, λόγω του όγκου των διαρθρωτικών μέτρων στον κοινοτικό προϋπολογισμό, το Συμβούλιο τονίζει τη σημασία των μέτρων που λαμβάνονται από τα κράτη μέλη και από την Επιτροπή για τη βελτίωση της διαχείρισης, της παρακολούθησης και του ελέγχου στον εν λόγω τομέα.

Προκειμένου να μειωθούν τα λάθη στο επίπεδο των τελικών δικαιούχων, το Ηνωμένο Βασίλειο αναθεώρησε και διασαφήνισε το έντυπο της αίτησης και την επιστολή παροχής ενίσχυσης για τα προγράμματα 2000-2006 προκειμένου να διευκρινιστούν αναλυτικότερα οι ευθύνες των αιτούντων.

Η Γαλλία θεωρεί ότι με τη θέσπιση του κανονισμού (ΕΚ) αριθ. 2064/97 για τον έλεγχο των διαρθρωτικών ταμείων, η Επιτροπή κίνησε διαδικασία ενίσχυσης του δημοσιονομικού ελέγχου των διαρθρωτικών ταμείων η οποία συνεχίστηκε το 2000 με την έκδοση δύο νέων κανονισμών για τη διαχείριση και τον έλεγχο των ταμείων και τις δημοσιονομικές διορθώσεις που απαιτούνται σε περιπτώσεις μη συμμόρφωσης με τους κανόνες. Οι γαλλικές αρχές αναφέρουν ωστόσο ότι το χρονικό διάστημα που απαιτείται για την εισαγωγή των διαφόρων αυτών κανονισμών στα κράτη μέλη είναι σχετικά μεγάλο. Η Γαλλία χαιρετίζει τις προσπάθειες κανονιστικών ρυθμίσεων που κατέβαλε η Επιτροπή από το 1997 προκειμένου να βελτιώσει το δημοσιονομικό έλεγχο των διαρθρωτικών ταμείων. Στηρίζει απόλυτα τη σύσταση του Συνεδρίου ότι η Επιτροπή πρέπει να παρακολουθήσει με μεγαλύτερη προσοχή την εφαρμογή των διαδοχικών αυτών κανονισμών στα κράτη μέλη. Κατά την άποψη των γαλλικών αρχών, η Επιτροπή πρέπει να αναλάβει τη δράση αυτή μόλις δημοσιευθούν οι προαναφερόμενοι κανονισμοί ούτως ώστε η εφαρμογή τους να είναι ταχεία, αποτελεσματική και ομοιόμορφη εντός της Ένωσης.

Προκειμένου να αποφευχθούν τα σφάλματα, οι υπεύθυνες αρχές για τις πληρωμές στη Σουηδία διοργάνωσαν συναντήσεις κατάρτισης και πληροφόρησης για διοικητικούς υπαλλήλους όλων των επιπέδων στον οργανισμό που είναι επιφορτισμένος με την εφαρμογή. Καταρτίστηκαν επίσης κατάλογοι ελέγχου και παρασχέθηκαν πληροφορίες σχετικά με τις επισκέψεις ελέγχου προκειμένου να ελαχιστοποιηθεί ο αριθμός των σφαλμάτων. Το γεγονός ότι η Σουηδία δεν καταβάλει κανονικά καμία προκαταβολή στους χρηματοδότες των σχεδίων παρά μόνο αφού γίνει η λογιστική καταχώρηση των δαπανών, εξουδετερώνει, κατά την άποψή της, τον κίνδυνο ουσιαστικών σφαλμάτων.

Η κυβέρνηση των Κάτω Χωρών, εν μέρει λαμβάνοντας υπόψη τις παρατυπίες που επισημάνθηκαν στο πλαίσιο του Ευρωπαϊκού Κοινωνικού Ταμείου κατά το 1999, αποφάσισε να διεξάγει έρευνα σε εθνική βάση για το εάν χρειαζόταν βελτιώσεις σε σχέση με τη διαχείριση, τον έλεγχο και την παρακολούθηση των υπολοίπων διαρθρωτικών ταμείων. Τα Υπουργεία Εξωτερικών, Οικονομίας, Γεωργίας, Διαχείρισης Φυσικών Πόρων και Αλιείας, Κοινωνικών Υποθέσεων και Απασχόλησης εξέτασαν εάν είναι αναγκαίο και επιθυμητό να βελτιώσουν τις πτυχές των διαρθρωτικών ταμείων που τα αφορούν. Τα διάφορα υπουργεία έχουν λάβει τα κατάλληλα μέτρα.

Οι υπουργοί, προκειμένου να εξασφαλίσουν την ενεργό συμμετοχή στη διαρθρωτική πολιτική της ΕΕ η οποία εφαρμόζεται σε περιφερειακό επίπεδο, πρέπει να διαθέτουν επαρκείς αρμοδιότητες. Στο πλαίσιο αυτό, είναι εξαιρετικά σημαντικό το νομοσχέδιο για την παρακολούθηση των επιχορηγήσεων της ΕΕ. Το νομοσχέδιο αυτό κατατέθηκε στην αρμόδια βουλή της Ολλανδίας στις 2 Ιανουαρίου 2001.

- Το Συνέδριο επισημαίνει ότι κατά τους ελέγχους του αποκαλύφθηκαν περιπτώσεις στις οποίες οι αποδεσμεύσεις έπρεπε να είχαν πραγματοποιηθεί πριν από το τέλος του οικονομικού έτους 1999 (καλούμενα "αδρανή σχέδια"). Το Συνέδριο κρίνει ότι η Επιτροπή πρέπει να λάβει τα απαιτούμενα μέτρα για την αποδέσμευση των εν λόγω ποσών σημείο 3.53).

Όσον αφορά τις αδρανείς αναλήψεις υποχρεώσεων, κατά την άποψη της Σουηδίας ο κανονισμός της Κοινότητας πρέπει να προβλέπει ότι η υποβολή αιτήσεων που δεν πληρούν τα προβλεπόμενα πρέπει να οδηγεί στο κλείσιμο του σχεδίου και στη μη πραγματοποίηση πληρωμών.

- Το δελτίο επιλεξιμότητας αριθ. 5 της απόφασης της Επιτροπής της 23ης Απριλίου 1997, προβλέπει ότι οι έμμεσες δαπάνες πρέπει να καταλογίζονται κατά τρόπο δίκαιο και συνετό. Το Συνέδριο διαπίστωσε μεγάλη απόκλιση στην καταχώρηση των έμμεσων εξόδων και θεωρεί ότι πρέπει να καθιερωθούν μέθοδοι υπολογισμού των έμμεσων εξόδων πριν από την περίοδο προγραμματισμού 2000-06 (σημεία 3.64-67). Όσον αφορά τη χρήση των έμμεσων εξόδων και των κατ' αποκοπή ποσών, το Συμβούλιο, στη σύστασή του για την απαλλαγή 1999, επισημαίνει την ανάγκη τήρησης των κανόνων που ισχύουν.

Κατά την περίοδο προγραμματισμού 1995-1999 η Σουηδία ανέπτυξε μεθόδους υπολογισμού των έμμεσων εξόδων. Η θέση της Σουηδίας όσον αφορά την έγκριση των έμμεσων εξόδων είναι πολύ αυστηρή και η εν λόγω χώρα υποστηρίζει το νέο κανονισμό (ΕΚ) αριθ. 1685/2000 για τις επιλέξιμες δαπάνες. Ωστόσο, δεν θεωρεί σκόπιμο να καθιερώσει ποσοστά για τον υπολογισμό των έμμεσων εξόδων δεδομένου ότι τα σχέδια διαφέρουν από το ένα κράτος στο άλλο.

- Το Συνέδριο ασκεί κριτική για ορισμένες πτυχές της εφαρμογής του κανονισμού (ΕΚ) αριθ. 2064/97. Ο κανονισμός αυτός αποσκοπεί στην ενίσχυση των δημοσιονομικών ελέγχων που υποχρεούνται να ασκούν τα κράτη μέλη στις πράξεις που συγχρηματοδοτούνται στο πλαίσιο των διαρθρωτικών ταμείων (σημεία 3.69-3.74).

Η Ιρλανδία εξήγησε ότι, προκειμένου να βοηθήσει τους οργανισμούς που είναι αρμόδιοι για τις δαπάνες, στο πλαίσιο του ΕΤΠΑ να εφαρμόσουν τον κανονισμό, το ιρλανδικό Υπουργείο Οικονομικών εξέδωσε το 1998 εγκύκλιο που περιλαμβάνει κατευθυντήριες γραμμές για την εφαρμογή του εν λόγω κανονισμού.

- Το Συνέδριο κρίνει ότι η Επιτροπή πρέπει να επανεξετάσει τους κανονισμούς για τις επιλέξιμες δαπάνες προκειμένου να εστιάσει καλύτερα τη χρήση της κοινοτικής χρηματοδότησης (σημείο 3.80).

Το Ηνωμένο Βασίλειο απάντησε ότι η Επιτροπή έχει ήδη προβεί σε ενέργειες για το εν λόγω θέμα και ότι τα νέα δελτία έχουν ήδη εγκριθεί από τα κράτη μέλη.

Η Σουηδία επεσήμανε ότι η Επιτροπή, σε συνεργασία με τα κράτη μέλη, εξέδωσε το νέο κανονισμό (ΕΚ) αριθ. 1685/2000 για τις επιλέξιμες δαπάνες τον οποίο η Σουηδία θεωρεί ως θετικό βήμα. Ωστόσο, θεωρεί ότι θα υπάρχουν πάντα προβλήματα ερμηνείας και γι' αυτό οι σουηδικές αρχές επιθυμούν τη στενότερη συνεργασία με την Επιτροπή για την επίλυση των προβλημάτων που ενδέχεται να ανακύψουν.

Η Ιρλανδία απάντησε ότι οι κανόνες για τις επιλέξιμες δαπάνες επιδέχονται πάντα διάφορες ερμηνείες. Είναι αδύνατον να προβλεφθούν όλες οι πιθανές καταστάσεις.

- Το Συνέδριο θεωρεί ότι πρέπει να βελτιωθεί η διαδικασία λήψης διορθωτικών μέτρων σε διαπιστωθείσες παρατυπίες (σημείο 3.85)

Οι αρχές ελέγχου του Ηνωμένου Βασιλείου θα ενθαρρύνουν τις περιφερειακές διοικητικές αρχές να διευθετούν τις επισημανθείσες παρατυπίες εντός έξι μηνών. Επιπλέον, πρέπει να βελτιωθούν οι κατευθυντήριες γραμμές για την κοινοποίηση και την πρόληψη των παρατυπιών από τις υπηρεσίες του Ηνωμένου Βασιλείου.

- Το Συνέδριο επικρίνει το γεγονός ότι στην περίπτωση του Ταμείου Συνοχής, η Επιτροπή δεν διαθέτει πάντα πρόσβαση σε όλα τα ουσιώδη στοιχεία που προβλέπει ο κανονισμός (σημείο 3.114).

Η Ιρλανδία αρνείται την κριτική αυτή και απαντά ότι στην Ιρλανδία η Επιτροπή έχει απεριόριστη πρόσβαση σε όλες τις ουσιαστικές πληροφορίες που ζητεί σε σχέση με τα σχέδια που έχουν υποβληθεί για χορήγηση ενίσχυσης από το Ταμείο Συνοχής.

VI. ΣΥΜΠΕΡΑΣΜΑΤΑ

Παρόλο που τα κράτη μέλη αποδέχονται πολλά από τα σφάλματα που επισημαίνονται από το Ελεγκτικό Συνέδριο, εντούτοις, στις απαντήσεις τους στην Επιτροπή, απορρίπτουν τους ισχυρισμούς του Συνεδρίου για σημαντικό αριθμό σφαλμάτων.

Σε γενικές γραμμές τα κράτη μέλη παρουσίασαν τα διορθωτικά μέτρα που έλαβαν για τα σφάλματα που επισημάνθηκαν από το Συνέδριο στην δήλωση αξιοπιστίας και για τα οποία αναλογεί ευθύνη σε κάθε κράτος μέλος. Αντίθετα, στις γενικές παρατηρήσεις του Συνεδρίου στις οποίες δεν προσδιορίζεται συγκεκριμένο κράτος, τα κράτη μέλη σπανίως αναφέρουν διορθωτικά μέτρα, γεγονός που δημιουργεί προβλήματα καθόσον η εκτέλεση του 80 % των δαπανών έχει μεταβιβαστεί στα κράτη μέλη. Εξάλλου, το Συμβούλιο στην απόφασή του για την απαλλαγή 1999, συνέστησε την πιο εντατική διοικητική συνεργασία μεταξύ της Επιτροπής και των κρατών μελών.

Για τη δραστική μείωση του ποσοστού σφαλμάτων στη δήλωση αξιοπιστίας, πρέπει να βελτιωθεί η διαχείριση των κοινοτικών κονδυλίων από τα κράτη μέλη. Αυτό αποτελεί κατά κύριο λόγο ευθύνη των κρατών μελών αλλά και της Κοινότητας η οποία μπορεί να προτείνει τις κατάλληλες αλλαγές στους κανονισμούς της Ευρωπαϊκής Ένωσης.

Ο μελλοντικός στόχος είναι να δημοσιεύονται οι απαντήσεις των κρατών μελών στην ετήσια έκθεση του Ελεγκτικού Συνεδρίου σε προγενέστερο στάδιο της διαδικασίας απαλλαγής. Η έκθεση της Επιτροπής πρέπει να είναι έτοιμη τη στιγμή που ξεκινάει στο Συμβούλιο η συζήτηση σχετικά με τη σύσταση για την απαλλαγή.

Για το λόγο αυτό η Επιτροπή, το συντομότερο δυνατό από το Νοέμβριο του 2001 και ενόψει της προετοιμασίας της έκθεσης για το οικονομικό έτος 2000, θα προσδιορίσει σε συμφωνία με τα κράτη μέλη, ποια γενικά και ειδικά θέματα θα κληθούν να καλύψουν στις συνεισφορές τους. Οι απαντήσεις τους πρέπει να υποβληθούν μέχρι την 20ή Δεκεμβρίου 2001. Η Επιτροπή θα ετοιμάσει συνοπτική έκθεση για την αρμόδια για την απαλλαγή αρχή, όπου θα συνοψίζονται οι εν λόγω συνεισφορές, στα τέλη του Φεβρουαρίου 2002.